
Rostirányban tömörített faanyag nyúlási tartalékának bizonyítása húzóvizsgálatokkal

Dolgozatom témája egy modifikációs eljárást dolgoz fel, mely a rostirányú tömörítés köré épül. A modifikációs eljárás során a faanyag sokkal jobban hajlíthatóvá válik, melynek köszönhetően a hajlításhoz kifejtett erő is csökken. A témakörön belül vizsgálom a rostirányban tömörített anyagok nyúlási tartalékát, melyeket majd húzóvizsgálatoknak fogok alávetni.
A témaválasztáskor fontos tényezőnek számított, hogy egy olyan kutatási területet, illetve témakört lehessen feldolgozni, ami hiánypótló kutatásnak számít. A faanyag egy inhomogén szerkezetű természetes anyag, melynek sejtszerkezete többrétegű, összetett, így számos lehetőség áll a rendelkezésre, hogy modifikációs eljárásokat lehessen rajta végrehajtani. A faanyag sokoldalúságának köszönhetően a rostirányú tömörítéséről (azaz hajlíthatóvá tételéről) már számos kutatási beszámoló készült különböző mechanikai vizsgálatok kapcsán. Azonban a nyúlási tartalék bizonyítása ismeretlen területnek számít, nagyon kevés információ áll rendelkezésre róla, javarészt feltételezések és következtetések. Ezek egyértelmű tisztázására irányul a kutatásom.

A rostirányban tömörített faanyag a kezelés hatására valamelyest veszít eredeti hosszából. Számos folyamat játszódik le rostirányú tömörítés közben, ennek megfelelően számos elmélet látott napvilágot a jelentősen javuló hajlíthatóság magyarázatára. Az elsődleges elmélet, hogy a tömörítés során a sejtfalak meggyűrésével a faanyagban nyújtási tartalék keletkezik, vagyis a gyűrött sejtfalak később képesek kiegyenesedni (első megjelenései: Hanemann 1920, Vorreiter 1949). Ez azért fontos, mert a faanyag tönkremenetele hajlítás során jellemzően a húzott zónában következik be (szakadás), a faanyag csekély mértékű rostirányú nyújthatósága következtében.A rostirányú tömörítés tehát elvileg nyújthatósági tartalékot képez a faanyagban, aminek egyenes következménye a nagyobb mértékű hajlíthatóság. Tudomásunk szerint ezzel kapcsolatban a mai napig nem születtek kutatások, így a rostirányban tömörített faanyag húzóvizsgálati tulajdonságairól nagyon szűkös információmennyiség áll rendelkezésre. A kutatás elsődleges célja tehát e nyúlási tartalék elméletének igazolása, bizonyítása, illetve a modifikációs folyamattal járó különböző anyagszerkezeti változások mechanikai hatásainak vizsgálata és összehasonlítása a kezeletlen faanyag mechanikai tulajdonságaival. Ebbe beleértendő a rostirányban tömörített faanyag különböző teszteredményeinek statisztikai összevetése, korrelációk keresése is.
 



